«Iуащхьэмахуэ и кубок» зэхьэзэхуэр къызэIуах
ТхэквондомкIэ «Iуащхьэмахуэ и кубок» VI дунейпсо зэхьэзэхуэр дыгъуасэ Налшык и универсальнэ спорт комплексым къыщызэIуахащ. Абы кърихьэлIащ Къэбэрдей-Балъкъэрым и Iэтащхьэ Къанокъуэ Арсен, Парламентым и Тхьэмадэ Чеченов Ануар, нэгъуэщI къулыкъущIэ-хэр.
Къэбэрдей-Балъкъэрым и Iэтащхьэ Къанокъуэ Арсен Корее Ипщэм и фIыщIэ тхылъыр кърат.
«Iуащхьэмахуэ и кубок» зэпеуэм зэхуишэсащ Урысей Федерацэм и щIыналъэ 23-м я спортсмен 500-м щIигъу. КъищынэмыщIауэ нэгъуэщI къэралхэм я командэ 11 Налшык къэкIуащ. Абыхэм ящыщщ Корее Ипщэр, Къэзахъстаныр, Азербайджаныр, Армениер, Куржыр, Молдовэр, Украинэр, нэгъуэщIхэри.
Урысей Федерацэм и хабзэгъэув IэнатIэр илъэс 75-рэ, КъБР-м и Парламентыр илъэс 20 зэрырикъум теухуауэ республикэм щекIуэкI дунейпсо зэхьэзэхуэм кърихьэлIахэм псалъэ гуапэхэмкIэ захуигъэзащ КъБР-м и Iэтащхьэ Къанокъуэ Арсен.
— Си гуапэщ апхуэдиз спортсмен зэхуэзышэса зэхьэзэхуэр ди республикэм зэрыщекIуэкIыр, — жиIащ абы. — Тхэквондо спорт лIэужьыгъуэр Къэбэрдей-Балъкъэрым щыпэрытхэм ящыщщ икIи иужьрей илъэсхэм абы дихьэххэр хуэдитIкIэ нэхъыбэ хъуащ. Дунейпсо класс зиIэ спортым и мастеру 2, спортым и мастерхэу 25-рэ, спортымкIэ мастерым и кандидатхэу 70-м щIигъу зыгъэхьэзыра тренер 25-м я деж ныбжьыщIэхэм зыщагъасэ. Физкультурэмрэ спортымрэ жылагъуэм и зыужьыныгъэм къыгуэхыпIэ зимыIэ и зы Iыхьэщ. Сыту жыпIэмэ, абы цIыхухэр гушхуэныгъэм, ерыщу ипэкIэ кIуэтэным, ехъулIэныгъэхэр зыIэрыгъэхьэным хуегъасэ. Ар гъащIэм дежкIэ мыхьэнэшхуэ зиIэщ. Къэбэрдей-Балъкъэрыр сыт щыгъуи цIэрыIуэщ спорт хабзэхэмкIэ. Абы и лIыкIуэ куэд зэхьэзэхуэ зэмылIэужьыгъуэхэм хэтщ икIи ехъулIэныгъэхэр зыIэрагъэхьэ. Дэ спортым зэрызедгъэужьыным, цIыху нэхъыбэ къызэрыхэтшэным яужь дитщ икIи абы нэхъри зрегъэубгъу республикэм спорт IуэхущIапIэ куэд зэрыщаухуэм. Абы и лъэныкъуэкIэ «Iуащхьэмахуэ и кубок» зэхьэзэхуэр Къэбэрдей-Балъкъэрым зэрыщекIуэкIым мыхьэнэшхуэ иIэщ. Дэ дыхуейщ мыпхуэдэ спорт Iуэхугъуэхэр нэхъыбэрэ ди спорт утхэм щызэхэтыну. Спортсменхэм ехъулIэныгъэхэр зыIэрывгъэхьэмэ, зэхьэзэхуэм кIэлъыплъхэм гукъыдэж фиIэмэ си гуапэщ.
КъБР-м и Iэтащхьэ Къанокъуэ Арсенрэ республикэм и Парламентым и Тхьэмадэ, КъБР-м ТхэквондомкIэ и федерацэм и попечитель советым и унафэщI Чеченов Ануаррэ къратащ а спорт лIэужьыгъуэм и къежьапIэ Корее Ипщэм тхэквондомкIэ и штаб-квартирэм и унафэщIым къыбгъэдэкI «Тхэквондом зегъэужьыным хуищI гулъытэмрэ дэIэпыкъуныгъэмрэ папщIэ» дипломхэмрэ фIыщIэ тхыгъэхэмрэ.
Зэхьэзэхуэм щIидзэн и пэкIэ къызэхуэсахэм я гукъыдэжыр къаIэтащ «Кабардинка» ансамблым и къэфакIуэхэм.
УАРДЭ Жантинэ.
